钦定古今图书集成/明伦汇编/氏族典/第361卷 > 《汪溪族谱》 > 金日䃅
## 钦定古今图书集成/明伦汇编/氏族典/第361卷 > 《汪溪族谱》 > 金日䃅

按《汉书金日䃅传》：“日䃅字翁叔，本匈奴休屠王太子
也。元狩中，霍去病击匈奴，获休屠王，祭天金人。单于
怨昆邪休屠数为汉所破，欲诛之。昆邪休屠谋降汉，
休屠王后悔，昆邪王杀之，将其众降汉。日䃅以父不
降见杀，与弟伦俱没入官养马。武帝游宴，见马肥好，
即日拜为马监，迁侍中、驸马都尉、光禄大夫。日䃅既”
亲近，未尝有过失，上甚信爱之。莽何罗谋为逆，日䃅
视其志，心疑之，察其动静，与俱上下。何罗久不得发。
上行幸林光宫，日䃅小疾卧庐，何罗矫制杀使者，从
外入。日䃅奏厕，心动立入，何罗袖白刃从东厢上，日
䃅禽缚之，穷治伏辜。繇是著《忠孝节》，日䃅自在左右，
目不忤视者数十年。赐出宫，女不敢近。上欲内其女，
后宫不肯，其笃慎如此。及上病，属霍光辅少主，日䃅
为副。初，武帝遗诏以讨莽何罗功封秺侯，日䃅以帝
少，不受封。岁馀病困。大将军光白封，日䃅卧授印绶。
薨，谥曰“敬侯。”